《东郊雨中柬士量》
明代·高叔嗣

闲居甘绝迹，疏雨对芳原。
念欲开青眼，谁还共绿尊。
林烟旁舍午，野色远村昏。
自笑平生意，无人空闭门。

作者简介：（1502—1538）明河南祥符人，字子业。号苏门山人。嘉靖二年进士。授工部主事，改吏部。历稽勋郎中。出为山西左参政，断疑狱，人称为神。迁湖广按察使。卒官。少受知李梦阳，与马理、王道切磋文艺。有《苏门集》。